Thales + Friends

Παρουσίαση βιβλίων στη Θεσσαλονίκη
2025-02-01 19:00 - 21:00 (Europe/Athens) | ΜΕΣΙΕ ΣΑΡΛΟ, Γιάννη Αγγέλου 3, Χαριλάου, Θεσσαλονίκη, 54250, Greece

Πίσω από το Πέπλο: οι μαθηματικοί του 20ού αιώνα
2025-02-07 19:00 - 21:00 | ΒΙΒΛΙΟΠΩΛΕΙΟ ΠΕΚ, Ιπποκράτους 10-12, Αθήνα, Greece

«Οι επαναστάσεις της υπολογιστικής στατιστικής»
2025-11-21 19:00 - 21:00 | Έναστρον Βιβλιοκαφέ, Σόλωνος 101, Αθήνα, Greece
Η υπολογιστική στατιστική αποτελεί έναν θεμελιώδη κλάδο της σύγχρονης στατιστικής, ο οποίος συνδυάζει στατιστικές μεθόδους με υπολογιστικά εργαλεία για την επίλυση πολύπλοκων προβλημάτων που δεν είναι εφικτό να λυθούν αναλυτικά. Στην ομιλία αυτή, θα παρουσιαστούν οι επαναστατικές ιδέες των τελευταίων 50 χρόνων που οδήγησαν στην έκρηξη της έρευνας στην Τεχνητή Νοημοσύνη.

Βιογραφικό ομιλητή

Ο Πέτρος Δελλαπόρτας (https://petrosdel.github.io/) είναι Καθηγητής Στατιστικής στο University College London και στο Οικονομικό Πανεπιστήμιο Αθηνών. Είναι συνιδρυτής της ομάδας ΘΑΛΗΣ + ΦΙΛΟΙ. Έχει διατελέσει fellow στο Alan Turing Institute, το Εθνικό ινστιτούτο επιστήμης δεδομένων και Τεχνητής Νοημοσύνης της Μεγάλης Βρετανίας. Έχει πτυχίο μαθηματικών από το Πανεπιστήμιο Αθηνών. Τα ερευνητικά του ενδιαφέροντα επικεντρώνονται στη στατιστική και στη μηχανική μάθηση. Έχει δώσει πολλές διαλέξεις σε σχολεία και εκδηλώσεις της ομάδας ΘΑΛΗΣ + ΦΙΛΟΙ με θέματα συναφή με Πιθανότητες και Στατιστική.

2025-12-13 09:30 - 17:30
Από το 2008 ο Διεθνής Οργανισμός για το Θέατρο στην Εκπαίδευση IDEA (International Drama/Theatre & Education Association) έχει ορίσει την 27η Νοεμβρίου ως Παγκόσμια Ημέρα Θεάτρου στην Εκπαίδευση και κάθε χρόνο καλεί τα μέλη του και όλ*ες όσ*ες εμπλέκονται με το θέατρο, το Εκπαιδευτικό Δράμα, τις παραστατικές τέχνες στην τυπική ή μη τυπική εκπαίδευση, να τη γιορτάζουν με εκδηλώσεις, παραστάσεις, επιμορφωτικές συναντήσεις, παρεμβάσεις σε σχολεία κ.ά.
Το Πανελλήνιο Δίκτυο για το Θέατρο στην Εκπαίδευση, τακτικό μέλος του IDEA, συμμετέχει και φέτος στις εκδηλώσεις αυτές διοργανώνοντας ημερίδες σε διάφορες πόλεις και καλώντας εκπαιδευτικούς, θεατροπαιδαγωγούς, καλλιτέχνες, θεατρολόγους, φοιτήτ*ριες και μαθήτ*ριες να γιορτάσουν την Παγκόσμια Ημέρα Θεάτρου στην Εκπαίδευση στις 27 Νοεμβρίου 2025.
Για φέτος το γενικό θεματικό πλαίσιο των δράσεων είναι: Μπροστά στις νέες προκλήσεις 2025: «Διεκδικώντας τις Ισότητες».
Φέτος καλούμαστε να εξερευνήσουμε, μέσα από θεατρικές δράσεις, εργαστήρια και δρώμενα, τα όρια και τις ρωγμές της κοινωνικής πραγματικότητας. Να σταθούμε απέναντι σε ό,τι χωρίζει, υποβαθμίζει, αποκλείει, φιμώνει, αναζητώντας τρόπους ενδυνάμωσης και επανασύνδεσης μέσα από τη συλλογική δημιουργία και τη δύναμη της σκηνικής πράξης. Να δούμε πώς το θέατρο μπορεί να λειτουργήσει ως καθρέφτης και ταυτόχρονα ως μοχλός αλλαγής, ως ένα πεδίο όπου κάθε φωνή ακούγεται και κάθε άνθρωπος βρίσκει τη δική του θέση μέσα σε έναν κόσμο που μας χωρά όλους. Η φετινή θεματική «ομπρέλα» στοχεύει να απαντήσει στις ανισότητες της εποχής με αντίδοτο την αλληλεγγύη, την ενδυνάμωση, την αλληλοϋποστήριξη, τη φροντίδα. Περιλαμβάνει έννοιες / λέξεις κλειδιά, όπως κοινωνία, ανισότητες ως κοινωνικό ζήτημα, αποκλεισμός, ενδυνάμωση, συμπερίληψη, αποδοχή, συμμετοχή, συνεργασία, συλλογική δράση, μαζί.
Η ημερίδα της Θεσσαλονίκης στις 13/12/2025 περιλαμβάνει τέσσερα βιωματικά εργαστήρια και συζήτηση.

Περισσότερες πληροφορίες, εδώ

«Από το ιερό δισκοπότηρο των Μαθηματικών στη μοντέρνα κρυπτογραφία και τον John Nash»
2025-12-19 19:00 - 21:00 | Έναστρον Βιβλιοκαφέ, Σόλωνος 101, Αθήνα, Greece
Ομιλητής : Μιχαήλ Ρασσιάς

Στην ομιλία θα ακολουθήσουμε το νήμα μιας μαθηματικής περιπέτειας που ξεκινά από τα θεμέλια της αριθμητικής μας πραγματικότητας και οδηγεί στο «Ιερό Δισκοπότηρο» των Μαθηματικών: την περίφημη Υπόθεση Riemann. Πώς, όμως, όλα αυτά συνδέονται με την Κρυπτογραφία και την ασφάλεια των σύγχρονων επικοινωνιών;
Μέσα από ιστορικά στιγμιότυπα θα ανοίξουμε επίσης ένα παράθυρο σε μια λιγότερο γνωστή αλλά συναρπαστική ιστορία: το απολύτως απόρρητο έργο του Νομπελίστα John Nash στην Κρυπτογραφία — υλικό που έμεινε επτασφράγιστο μυστικό της NSA για σχεδόν έξι δεκαετίες, μέχρι τον αποχαρακτηρισμό του το 2012.
Ένα ταξίδι από τα βαθύτερα μυστήρια των πρώτων αριθμών μέχρι τους αόρατους μηχανισμούς της ψηφιακής ασφάλειας — εκεί όπου η θεωρία συναντά την πράξη και το αίνιγμα μετατρέπεται σε τεχνολογία.

«Η Γεωμετρία του Παράδοξου» στο 'Εναστρον Βιβλιοκαφέ
2026-01-16 19:00 - 21:00 | Έναστρον Βιβλιοκαφέ, Σόλωνος 101, Αθήνα, Greece
Στην ομιλία της, η εικαστικός Ζωή Κεραμέα θα παρουσιάσει και θα σχολιάσει μέρος του έργου της, προβάλλοντας ταυτόχρονα περισσότερες από 250 εικόνες. Η προβολή επικεντρώνεται σε έργα που έχουν σχέση με τη γεωμετρία, τη συμμετρία, την τοπολογία και τους κόμπους, σε έργα με μεταβλητές διαστάσεις και άλλα που προκαλούν το κοινό να συμμετάσχει. Στην τέχνη της, η επιστημονική ακρίβεια συναντά το καλλιτεχνικό παιχνίδι σε μια διαδικασία εξερεύνησης της φόρμας και του χώρου. Μέσα από τη γλυπτική, τη χαρακτική, το σχέδιο και την κεραμική, η εικαστικός αποκαλύπτει τις δυνατότητες της αναδίπλωσης: από τη δισδιάστατη επιφάνεια του χαρτιού μέχρι τις περίτεχνες τρισδιάστατες δομές των έργων της, αναδύεται ένας πρωτόγνωρος κόσμος στον οποίο οι κόμποι, οι πτυχώσεις και τα τοπολογικά παράδοξα αποκτούν υλική υπόσταση.

Τα μαθηματικά του εικοστού αιώνα: Εξέλιξη ή ανατροπή;»
2026-02-20 19:00 - 21:00 | Έναστρον Βιβλιοκαφέ, Σόλωνος 101, Αθήνα, Greece
Ομιλητής: Τεύκρος Μιχαηλίδης

Στις 8 Αυγούστου 1900, ο Ντάβιντ Χίλμπερτ, μιλώντας στο Δεύτερο Διεθνές Συνέδριο Μαθηματικών στο Παρίσι, δεν δίστασε να «ανασηκώσει το πέπλο» για να προβλέψει τις μελλοντικές εξελίξεις της μαθηματικής έρευνας. Ως έναν βαθμό, η μαθηματική δημιουργία του εικοστού αιώνα δικαίωσε τη διορατικότητά του. Υπάρχουν, όμως, και αρκετά συμβάντα που συνηγορούν υπέρ της άποψης ότι δεν βρισκόμαστε μπροστά σε μια απλή, φυσιολογική εξέλιξη, αλλά σε μια «αλλαγή παραδείγματος». Η καινοτόμος προσέγγιση της έννοιας του απείρου, η αναβάθμιση της μαθηματικής αφαίρεσης σε ισχυρό ερευνητικό εργαλείο, η νέα μαθηματική ανάγνωση της φύσης και, κυρίως, η πληροφορική επανάσταση ρίχνουν καινούργιο φως στο ερώτημα «τι είναι και τι επιδιώκουν σήμερα τα μαθηματικά;» Μέσα από τη ζωή και το έργο των κορυφαίων ερευνητών του εικοστού αιώνα θα αναζητήσουμε την απάντηση – ή μάλλον τις απαντήσεις – σε αυτό το ουσιαστικό, φιλοσοφικό και συνάμα πρακτικό πρόβλημα.

Εργαστήριο Ιδεών – «Ιστορίες Αγνώστων 2026» στην Πάτρα
2026-07-03 17:30 - 2026-07-05 13:30 | Τμήμα Μηχανικών Η/Υ και Πληροφορικης- Πανεπιστημιο Πατρων, Ρίο., Καζαντζάκη (25ής Μαρτίου), Πάτρα, 26504, Greece
Με μεγάλη χαρά, η ομάδα ΘΑΛΗΣ + ΦΙΛΟΙ ανακοινώνει τη διοργάνωση του τριήμερου Εργαστηρίου Ιδεών, «Ιστορίες Αγνώστων – Πάτρα 2026», σε συνεργασία με το Τμήμα Μηχανικών Ηλεκτρονικών Υπολογιστών και Πληροφορικής του Πανεπιστημίου Πατρών.
Ημερομηνίες και Τοποθεσία
Το φετινό εργαστήριο θα διεξαχθεί την Παρασκευή 3, το Σάββατο 4 και την Κυριακή 5 Ιουλίου 2026 στο νέο κτήριο του Τμήματος Μηχανικών και Η/Υ και Πληροφορικής του Πανεπιστημίου Πατρών, στο ισόγειο, στο Μεγάλο Αμφιθέατρο, αίθουσα Γ’.
Πρόσκληση
Σας προσκαλούμε να παρακολουθήσετε τις ενδιαφέρουσες εκδηλώσεις του τριημέρου και να συμμετάσχετε σε μια συνάντηση που συνδυάζει διαλέξεις, πρωτότυπα εργαστήρια και βιβλιοπροτάσεις.
Κατά τη διάρκεια του τριημέρου, οι διαλέξεις αναπτύσσουν με πρωτότυπο και στοχαστικό πνεύμα διαφορετικές όψεις της επιστημονικής σκέψης. Θα περιηγηθούμε στις σχέσεις μεταξύ θεωρητικών και θετικών επιστημών, θα διερευνήσουμε τον ρόλο και τα όρια της Τεχνητής Νοημοσύνης, θα προσεγγίσουμε τις μαθηματικές αναπαραστάσεις του ασυνείδητου, και θα εξετάσουμε την επιστήμη της πολυπλοκότητας και τις υπολογιστικές προσεγγίσεις στη μοντελοποίηση του ανθρώπινου οργανισμού.
Τα εργαστήρια του προγράμματος έχουν σχεδιαστεί για να ενεργοποιήσουν τη δημιουργική σκέψη, διερευνώντας με καινοτόμους τρόπους τη σύνδεση του θεάτρου με τα μαθηματικά, την ψηφιακή αφήγηση στη λογοτεχνία, καθώς και τη μαθηματική ανάγνωση της τέχνης. Οι εισηγητές των βιβλιοπροτάσεων προτείνουν και παρουσιάζουν επιλεγμένα βιβλία, προσφέροντας ερεθίσματα για συζήτηση.
Στόχος μας είναι να αναδείξουμε, μέσα από τις διαλέξεις και τις δράσεις του Εργαστηρίου, τους δεσμούς, και τους φανερούς ή δυσδιάκριτους συσχετισμούς που υπάρχουν ανάμεσα στις θετικές και στις ανθρωπιστικές επιστήμες, την τεχνολογία, καθώς και σε άλλες μορφές καλλιτεχνικής έκφρασης.

Η είσοδος σε όλες τις εκδηλώσεις είναι ελεύθερη για το κοινό.
Μπορείτε να δηλώσετε συμμετοχή
στις διαλέξεις και στα εργαστήρια της διοργάνωσης στη φόρμα που θα βρείτε, εδώ
